Ouers wag op wonderwerk ná bussie seun tref | Maroela Media
Lees ook: Bussie-ongeluk: Ouers waak by seun se bed, wag op nuus
"Ons glo steeds 'n wonderwerk gaan gebeur". Só sê Hercules Homan sr. nadat sy tienjarige seun voorverlede week deur 'n minibus getref en Vrydag breindood verklaar is.
Die voorval het voorverlede Vrydag in Hendrina in Mpumalanga, waar die gesin woon, plaasgevind.
"Ons sou vanoggend die masjiene wat hom aan die lewe hou afgeskakel het, maar toe die dokter hom van die asemhalingmasjien afhaal, het hy self asemgehaal," het Homan Maandag vanuit die Garden City-hospitaal in Johannesburg, waar Hercules jr. in die waakeenheid is, aan Maroela Media gesê.
Hercules jr. is die gesin se laatlammetjie. Hy en sy sewejarige neef, Justin Black, was voorverlede Vrydag saam met die gesin se tuinier, slegs bekend as March, op pad na 'n kafee in die klein dorpie om lekkergoed te gaan koop toe 'n minibus, wat aan 'n spysenieringsmaatskappy behoort, hom getref het.
"Die ongeluk het by 'n skerp hoek oorkant ons huis plaasgevind. March het oor die pad gestap en gehoor daar kom 'n voertuig. Hy het vir die twee seuns gesê om op die sypaadjie te wag."
Hercules jnr. het glo gebuk om een van sy skoenveters vas te bind toe die minibus om die skerp draai gekom het en hom teen sy kop op die sypaadjie getref het.
"Die vrou wat die minibus gery het, het nie onmiddellik stilgehou nadat sy my kind getref het nie. Omstanders het gesê sy het vinnig om die draai gejaag en te naby aan die sypaadjie gery. Sy beweer egter sy weet nie wat gebeur het nie," het hy gesê.
Hercules sr. sê daar is 'n padteken voor die draai wat motoriste waarsku om teen 40km/h om die draai te gaan, maar dat baie motoriste dit verontagsaam.
Black het dadelik teruggehardloop huis toe en hulp ontbied. 'n Motoris en March het intussen met Hercules na die naaste dokter gejaag. Hy het ernstige hoofbeserings opgedoen en is later na Garden City-hospitaal oorgeplaas en word sedertdien in die waakeenheid behandel.
"Sy toestand het Woensdag baie verswak en dokters het hom Vrydag breindood verklaar. Ons sou vanoggend sy masjiene afsit, maar omdat hy self kon asemhaal het sy dokter gesê dat hulle nuwe toetse gaan doen om sy breinaktiwiteit te toets. Ons vra almal se gebede en is vol hoop dat die Here sal sorg dat hy wakker word. Ons behoort Dinsdag die uitslae van sy toetse te kry."
Die polisie ondersoek die ongeluk. Die bestuurder is nie in hegtenis geneem nie. Hercules sr. en sy vrou, Marlene, oorweeg regstappe teen die bestuurder. Hercules het drie susters, Jackie Black (27), Marlize van Zyl (24) en Louise Homan (21). Hy is 'n leerling aan Laerskool Marietjie Van Niekerk in Bethal.
Hercules Homan minibus
Aan die ouers en susters – ek dra julle op aan ons Hemelse Vader, asook jul lammetjie en klein boetie.
Baie hartseer. Sterkte aan almal.
Ek bid dat die kind asseblief volkome sal herstel en geen letsels sal oorhou nie asseblief in Jesus se Naam Alleen………………..
En ons SAL vir hom bid liewe ouers… My gedagtes en gebede is met julle en ek hoop dinge werk goed en reg uit. Sterkte.
Dankie Vader dat U klein Hercules, U kroonjuweel styf vashou en nooit sal los nie. Wat gebeur sal gebeur. Dit is net U wil.